Il-prioritajiet tal-Italja matul il-presidenza tagħha tal-Unjoni Ewropea li ser tibda f’Lulju li ġej, jinkludu ènfasi fuq il-kwistjoni tal-immigrazzjoni u l-azzjoni li trid tittieħed fil-livell ewropew biex tissaħħaħ l-azzjoni komuni fuq aspetti li għadhom x’jaqsmu ma’ politika komuni tal-Ażil, mal-ġlieda  kontra t-traffikar illegali, u mal-koperazzjoni mal-pajjiżi tal-Afrika ta’ fuq. Dan qalu s-Sotto Segretarju tal-Istat Taljan fl-Uffiċċju tal-Prim Ministru, Sandro Gozi f’laqgħa li kellu dalgħodu f’Ruma mas-Segretarju Parlamentari Dr Ian Borg li matulha ddiskutew ukoll il-preparamenti għall-Presidenza ta’ Malta fil-bidu tal-2017. Dr Borg tkellem fuq il-ħidma ta’ Malta fuq dan is-suġġett u l-impenn tagħha li tkomplu tikkopera mal-Presidenza Griega u dik Taljana biex tissaħħaħ l-azzjoni komuni ewropea fuq l-immigrazzjoni. Dr Borg u s-Sur Gozi disskutew il-mod kif Malta u l-Italja jkomplu jaħdmu flimkien fuq aspetti oħra tal-koperazzjoni fil-Mediterran  inklużi l-koperazzjoni  fuq l-enerġija. Ġew diskussi wkoll aspetti oħra tal-ħajja ewropea speċjalment  il-prioritajiet ġodda li  ser jiġu mfassla wara li jiġu eletti Parlament  Ewropew u Kummissjoni Ewropea ġodda aktar tard din is-sena. Dr Borg u s-Sur Gozi qablu li matul il-Presidenza Taljana uffiċjali Maltin jiġu sekondati mal-Ministeru tal-Affarijiet Barranin Taljan biex isegwi aktar fil-qrib  ix-xogħol ta’ din il-Presidenza speċjalment fuq dawk l-aspetti li għadhom x’jaqsmu mal-koperazzjoni fir-reġjun tal-Mediterran.